Ramaphosa: Ons kan NGV bekostig | Netwerk24
Ramaphosa: Ons kan NGV bekostig
Deur Elvira Wood 24 Augustus 2018 11:51
Die Nasionale Gesondheidsversekering (NGV) is nie 'n uitgawe nie, maar 'n belegging in Suid-Afrika se toekoms.
Dit is pres. Cyril Ramaphosa se boodskap oor dié ambisieuse plan van die regering.
"Ons moet ons bevolking gesond hou. Wanneer hulle gesond is word hulle 'n produktiewe arbeidsmag," sê Ramaphosa.
Hy sê dat toe planne tien jaar gelede voorgelê is om die NGV te stig, was daar tóé reeds baie mense wat gesê het die regering kan dit glad nie bekostig nie.
Hy sê daar word veral nou vrae gevra oor of die regering dit ooit sal kan bekostig, veral weens die swak ekonomiese groei.
Hy het die voorbeeld van Noorweë gegee wat glo juis nasionale gesondheidsorg ingestel het toe ekonomiese groei dáár baie laag was.
"As ons dit behoorlik toepas en behoorlik bestuur, dan kan ons dit bekostig," sê hy.
Ramaphosa sê daar is 'n paar knelpunte wat hy glo dringend aandag moet kry.
"Ons gesondheidswerkers in die openbare sektor voel hulle is oorwerk en word uitgebuit omdat hulle kollegas na die private sektor gaan.
"Ons moet erken gehaltedienste kan nie deur 'n moeë en ontmoedigde arbeidsmag gelewer word nie."
Ramaphosa sê die toerusting wat gebruik word moet ook aan standaarde voldoen.
"Die stories wat ons hoor van pasiënte sonder beddens, geen linne of wat op die vloer slaap, definieer ons nie as 'n gemeenskap wat omgee nie.
"Ons moet hierdie probleem oplos," sê hy.
Nog 'n probleem is die enorme waglys in staatshospitale wat betref operasies wat uitgevoer moet word.
Ramaphosa sê dit is omdat daar bloot nie genoeg teaters beskikbaar is nie.
"Dokters moet nie met mekaar baklei oor wie eerste mag opereer omdat daar nie teaters is nie," sê hy.
"Ons moet die era waar gehaltegesondheidsorg net toeganklik is vir mense met diep sakke, agter ons sit.
"Die NGV moet gehaltegesondheidsorg aan almal, swart en wit, ryk of arm lewer."
Ramaphosa het tóg gemaan dat primêre gesondheidsorg by individue begin.
"Ons benadering moet meer fokus op voorkoming as op nasorg.
Ramaphosa sê om te verseker dat alle Suid-Afrikaners toegang tot gehaltegesondheidsorg teen 2025 het, gaan alle belanghebbendes moet saamwerk.
"Ons het geen keuse as om saam te werk nie. As ons nie saamwerk nie, gaan ons nie gesondheidsorg vir almal kan bring nie."
Ramaphosa het belowe belanghebbendes sal alle aspekte van die voorgestelde plan op die komende gesondheidsberaad kan bespreek.